《闻江南米价平诗以志事》
清代·弘历

淮扬秋灾重，泽鸿时廑虑。亟力事烧草，乃得涸沮洳。

兴化及盐城，颇有春耕处。加赈不啻再，犹恐或遗误。

迩来大转旋，遍野青秧布。恃此民心安，乡里不轻去。

又闻市头米，其价乃如故。此事岂无繇，凡百谋贵预。

去岁灾方形，倡言采买数。闻之亟止之，民趋利如骛。

踊贵有必致，况复吏役蠹。大率官收五，民将倍十措。

不如听其便，济之截漕屡。伊余筹之深，可以浅言谕。

今有人于此，爱其幼子孺。其子日食三，无喜亦无恶。

与二藏其一，曰防汝饥哺。其子必不欲，反以调饥诉。

耕馀有成言，古孰与今庶。寄语牧民人，礼经未易注。